*ANEXA la OMTI nr. .........din .....................*

**REZOLUȚIA MEPC.324(75)**

**(adoptată la 20 noiembrie 2020)**

**AMENDAMENTE LA ANEXA PROTOCOLULUI DIN 1997 PRIVIND AMENDAREA CONVENȚIEI INTERNAȚIONALE DIN 1973 PENTRU PREVENIREA POLUĂRII DE CĂTRE NAVE, AȘA CUM A FOST MODIFICATĂ PRIN PROTOCOLUL DIN 1978 REFERITOR LA ACEASTA**

**Amendamente la Anexa VI la MARPOL**

**(Proceduri pentru prelevarea eșantioanelor și verificarea conținutului de sulf al combustibilului lichid și indicele nominal al randamentului energetic (EEDI))**

COMITETUL PENTRU PROTECŢIA MEDIULUI MARIN,

AMINTIND articolul 38(a) al Convenției privind crearea Organizației Maritime Internaționale referitor la funcțiile Comitetului pentru protecția mediului marin conferite acestuia prin convențiile internaționale pentru prevenirea și controlul poluării marine de către nave,

AMINTIND DE ASEMENEA articolul 16 al Convenției internaționale din 1973 pentru prevenirea poluării de către nave, așa cum a fost modificată prin Protocoalele din 1978 și 1997 referitoare la aceasta (MARPOL), care specifică procedura de amendare și conferă organismului corespunzător al Organizației funcția de examinare a amendamentelor la aceasta în vederea adoptării de către Părți,

AMINTIND ÎN CONTINUARE că MEPC.1/Circ.882 a cerut Părților să aplice, înaintea intrării lor în vigoare, amendamentele la apendicele VI al Anexei VI la MARPOL referitoare la procedura de verificare a unui eșantion de combustibil lichid prevăzut de Anexa VI la MARPOL (regula 18.8.2 sau regula 14.8),

LUÂND ÎN CONSIDERARE, la cea de-a șaptezeci și cincea sesiune a sa, amendamentele propuse la Anexa VI la MARPOL cu privire la procedurile pentru prelevarea eșantioanelor și verificarea conținutului de sulf al combustibilului lichid și indicele nominal al randamentului energetic (EEDI), care au fost difuzate în conformitate cu articolul 16(2)(a) al MARPOL,

1 ADOPTĂ, în conformitate cu articolul 16(2)(d) al MARPOL, amendamente la Anexa VI la MARPOL, al căror text este redat în anexa la prezenta rezoluție;

2 STABILEȘTE, în conformitate cu articolul 16(2)(f)(iii) al MARPOL, că amendamentele menționate trebuie considerate ca fiind acceptate la 1 octombrie 2021, în afara cazului în care, până la această dată, cel puțin o treime din Părți sau Părțile ale căror flote comerciale combinate reprezintă în total nu mai puțin de 50% din tonajul brut al flotei comerciale mondiale vor fi comunicat Organizației obiecțiile lor cu privire la amendamente;

3 INVITĂ Părțile să ia notă de faptul că, în conformitate cu articolul 16(2)(g)(ii) al MARPOL, amendamentele menționate vor intra în vigoare la 1 aprilie 2022, după acceptarea acestora conform paragrafului 2 de mai sus;

4 INVITĂ DE ASEMENEA Părțile să ia în considerare aplicarea anticipată a amendamentelor anexate;

5 SOLICITĂ Secretarului General, în scopul articolului 16(2)(e) al MARPOL, să transmită copii certificate ale prezentei rezoluții și a textului amendamentelor conținute în anexă tuturor Părților la MARPOL;

6 SOLICITĂ DE ASEMENEA Secretarului General să transmită copii ale acestei rezoluții și ale anexei sale Membrilor Organizației care nu sunt Părți la MARPOL.

ANEXĂ

la rezoluția MEPC.324(75)

**AMENDAMENTE LA ANEXA VI LA MARPOL**

**(Proceduri pentru prelevarea eșantioanelor și verificarea conținutului de sulf al combustibilului lichid și indicele nominal al randamentului energetic (EEDI))**

**Regula 1**

*Aplicare*

1 Întregul text al regulii 1 se înlocuiește cu următorul:

„Dispozițiile prezentei anexe se aplică tuturor navelor, cu excepția cazului în care se prevede în mod expres altfel.”

**Regula 2**

*Definiții*

2 După paragraful 51 se introduc noile paragrafe de la 52 până la 56, după cum urmează:

„52 *Conținutul de sulf al combustibilului lichid* înseamnă concentrația de sulf dintr-un combustibil lichid, măsurată în % m/m, rezultată în urma unei încercări conforme unui standard acceptabil pentru Organizație.

53 *Combustibil cu punct de aprindere scăzut* înseamnă combustibil gazos sau lichid având un punct de aprindere mai scăzut decât este de altfel permis conform paragrafului 2.1.1 din regula 4 a capitolului II-2 din Convenția internațională din 1974 pentru ocrotirea vieții omenești pe mare (SOLAS 74).

54 *Eșantion de combustibil MARPOL livrat* înseamnă eșantionul de combustibil lichid livrat în conformitate cu regula 18.8.1 din prezenta anexă.

55 *Eșantion de combustibil în folosință* înseamnă un eșantion de combustibil lichid în folosință la bordul unei nave.

56 *Eșantion de combustibil existent la bord* înseamnă un eșantion de combustibil lichid destinat a fi folosit sau transportat de navă pentru a fi folosit la bordul acelei nave.”

**Regula 14**

*Oxizi de sulf (SOx) și particule materiale*

3 După paragraful 7 existent se introduc noile paragrafe de la 8 până la 13 împreună cu titlurile respective, după cum urmează:

„**Eșantionarea și încercarea combustibilului lichid în folosință și a celui existent la bord**

8 Dacă autoritatea competentă a unei Părți solicită analiza unui eșantion de combustibil în folosință sau de combustibil existent la bord, aceasta trebuie să se facă în conformitate cu procedura de verificare prevăzută în apendicele VI al prezentei anexe, pentru a se determina dacă combustibilul lichid în folosință sau care este transportat pentru a fi folosit la bord îndeplinește cerințele din paragraful 1 sau paragraful 4 al prezentei reguli. Eșantionul de combustibil în folosință trebuie prelevat ținând cont de liniile directoare elaborate de Organizație. Eșantionul de combustibil existent la bord trebuie prelevat ținând cont de liniile directoare elaborate de Organizație.

9 Eșantionul trebuie să fie sigilat de reprezentantul autorității competente cu ajutorul unui mijloc de identificare unic, în prezența reprezentantului navei. Navei trebuie să i se acorde opțiunea de a păstra un duplicat al eșantionului.

**Punctul de prelevare a eșantionului de combustibil lichid în folosință**

10 Pentru fiecare navă care face subiectul regulilor 5 și 6 ale prezentei anexe, punctul sau punctele de prelevare trebuie să fie montat/e sau desemnat/e în scopul realizării unei prelevări de eșantioane reprezentative de combustibil lichid aflat în folosință la bordul navei, luând în considerare liniile directoare elaborate de Organizație.

11 Pentru o navă construită înainte de 1 aprilie 2022, punctul sau punctele de prelevare la care se face referire în paragraful 10 trebuie să fie montat/e sau desemnat/e nu mai târziu de prima inspecție de reînnoire, așa cum este identificată în regula 5.1.2 a prezentei anexe, la 1 aprilie 2023 sau după această dată.

12 Cerințele paragrafelor 10 și 11 de mai sus nu sunt aplicabile unui sistem de alimentare cu combustibil lichid, pentru un combustibil cu punct de aprindere scăzut, destinat a fi folosit pentru propulsie sau exploatare la bordul navei.

13 Autoritatea competentă a unei Părți folosește, după caz, punctul sau punctele de prelevare montat/e sau desemnat/e pentru prelevarea unuia sau mai multor eșantioane reprezentative de combustibil lichid în folosință la bord în scopul verificării conformității acestuia cu prezenta regulă. Prelevarea eșantioanelor de combustibil lichid de către autoritatea competentă a Părții trebuie efectuată cât mai expeditiv posibil, fără a determina întârzierea nejustificată a navei.”

**Regula 18**

*Disponibilitatea și calitatea combustibilului lichid*

4 Paragraful 8.2 este înlocuit cu următorul:

„8.2 Dacă o Parte solicită ca eșantionul reprezentativ să fie analizat, această analiză se efectuează în conformitate cu procedura de verificare prevăzută în apendicele VI al prezentei anexe, pentru a se determina dacă combustibilul lichid îndeplinește cerințele prezentei anexe.”

**Regula 20**

*Indicele nominal al randamentului energetic obținut (EEDI obținut)*

5 După paragraful 2 existent este adăugat un nou paragraf 3, după cum urmează:

„3 Pentru fiecare navă care face subiectul regulii 21 a prezentei anexe, Administrația sau orice organizație autorizată în mod corespunzător de aceasta raportează Organizației, prin comunicare în format electronic, valorile EEDI cerut și obținut și informațiile relevante, ținând cont de liniile directoare elaborate de Organizație:

.1 într-un interval de 7 luni de la terminarea inspecției cerute conform regulii 5.4 a prezentei anexe; sau

.2 într-un interval de 7 luni după data de 1 aprilie 2022 pentru o navă livrată înaintea datei de 1 aprilie 2022.”

**Regula 21**

*EEDI cerut*

6 Tabelul 1 existent (Factorii de reducere (în procente) aplicabili EEDI în raport cu linia de referință a EEDI) și notele de subsol asociate acestuia sunt înlocuite de următoarele:

„

| **Tipul navei** | **Mărimea** | **Faza 0**  **1 ian 2013**  **–**  **31 dec 2014** | **Faza 1**  **1 ian 2015**  **–**  **31 dec 2019** | **Faza 2**  **1 ian 2020**  **–**  **31 mar 2022** | **Faza 2**  **1 ian 2020**  **–**  **31 dec 2024** | **Faza 3**  **1 apr 2022**  **și**  **ulterior** | **Faza 3**  **1 ian 2025**  **și**  **ulterior** |
| --- | --- | --- | --- | --- | --- | --- | --- |
| Vrachier | 20000 TDW și mai mult | 0 | 10 |  | 20 |  | 30 |
| 10000 și mai mult dar sub 20000 TDW | n/a | 0-10\* |  | 0-20\* |  | 0-30\* |
| Transportor de gaze | 15000 TDW și mai mult | 0 | 10 | 20 |  | 30 |  |
| 10000 și mai mult dar sub 15000 TDW | 0 | 10 |  | 20 |  | 30 |
| 2000 și mai mult dar sub 10000 TDW | n/a | 0-10\* |  | 0-20\* |  | 0-30\* |
| Navă cisternă | 20000 TDW și mai mult | 0 | 10 |  | 20 |  | 30 |
| 4000 și mai mult dar sub 20000 TDW | n/a | 0-10\* |  | 0-20\* |  | 0-30\* |
| Navă portcontainer | 200000 TDW și mai mult | 0 | 10 | 20 |  | 50 |  |
| 120000 și mai mult dar sub 200000 TDW | 0 | 10 | 20 |  | 45 |  |
| 80000 și mai mult dar sub 120000 TDW | 0 | 10 | 20 |  | 40 |  |
| 40000 și mai mult dar sub 80000 TDW | 0 | 10 | 20 |  | 35 |  |
| 15000 și mai mult dar sub 40000 TDW | 0 | 10 | 20 |  | 30 |  |
| 10000 și mai mult dar sub 15000 TDW | n/a | 0-10\* | 0-20\* |  | 15-30\* |  |
| Navă pentru mărfuri generale | 15000 TDW si mai mult | 0 | 10 | 15 |  | 30 |  |
| 3000 și mai mult dar sub 15000 TDW | n/a | 0-10\* | 0-15\* |  | 0-30\* |  |
| Transportor de mărfuri refrigerate | 5000 TDW și mai mult | 0 | 10 |  | 15 |  | 30 |
| 3000 și mai mult dar sub 5000 TDW | n/a | 0-10\* |  | 0-15\* |  | 0-30\* |
| Transportor mixt | 20000 TDW și mai mult | 0 | 10 |  | 20 |  | 30 |
| 4000 și mai mult dar sub 20000 TDW | n/a | 0-10\* |  | 0-20\* |  | 0-30\* |
| Transportor de GNL\*\*\* | 10000 TDW și mai mult | n/a | 10\*\* | 20 |  | 30 |  |
| Navă tip  Ro-ro pentru marfă (transportor vehicule)\*\*\* | 10000 TDW și mai mult | n/a | 5\*\* |  | 15 |  | 30 |
| Navă tip  Ro-ro pentru marfă\*\*\* | 2000 TDW și mai mult | n/a | 5\*\* |  | 20 |  | 30 |
| 1000 și mai mult dar sub 2000 TDW | n/a | 0-5\*,\*\* |  | 0-20\* |  | 0-30\* |
| Navă tip  Ro-ro pentru pasageri\*\*\* | 1000 TDW și mai mult | n/a | 5\*\* |  | 20 |  | 30 |
| 250 și mai mult dar sub 1000 TDW | n/a | 0-5\*,\*\* |  | 0-20\* |  | 0-30\* |
| Navă de croazieră cu propulsie neconvențională pentru pasageri\*\*\* | 85000 TRB și mai mult | n/a | 5\*\* | 20 |  | 30 |  |
| 25000 și mai mult dar sub 85000 TRB | n/a | 0-5\*,\*\* | 0-20\* |  | 0-30\* |  |

\_\_\_\_\_\_\_\_\_\_\_\_\_\_\_\_\_\_\_\_\_\_

\* Factorul de reducere se va determina prin interpolare liniară între cele două valori în funcție de mărimea navei. Valoarea mai mică a factorului de reducere va fi aplicată navei de mărime mai mică.

\*\* Faza 1 începe pentru acele nave la 1 septembrie 2015.

\*\*\* Factorul de reducere se aplică acelor nave livrate la 1 septembrie 2019 sau după această dată, după cum este definit în paragraful 43 din regula 2.

**Notă:** n/a înseamnă că nu se aplică EEDI cerut.”

7 În tabelul 2 (Parametrii utilizați pentru determinarea valorilor de referință aplicabile diferitelor tipuri de nave), primul rând corespunzând tipului de navă definit de regula 2.25 este înlocuit de următorul:

|  |  |  |  |
| --- | --- | --- | --- |
| „2.25 Vrachier | 961,79 | Deadweight-ul navei, dacă TDW ≤ 279000  279000 dacă TDW > 279000 | 0,477” |

**Apendice I**

**Model de Certificat internaţional de prevenire a poluării atmosferei (IAPP) (Regula 8)**

***Supliment la Certificatul internațional de prevenire a poluării atmosferei (Certificat IAPP)***

***Fișa construcției și a echipamentului***

8 După paragraful 2.3.3 sunt introduse noile paragrafe 2.3.4 și 2.3.5, după cum urmează:

„2.3.4 Nava dispune de punct sau de puncte desemnate pentru prelevarea eșantioanelor în conformitate cu regula 14.10 sau 14.11…………………………..…………………………□

2.3.5 În conformitate cu regula 14.12, cerința pentru instalarea sau desemnarea unuia sau mai multor puncte pentru prelevarea eșantioanelor conform regulii 14.10 sau 14.11 nu este aplicabilă pentru un sistem de distribuție a combustibilului lichid pentru un combustibil cu punct de aprindere scăzut, folosit pentru propulsie sau utilizare la bordul navei

……………………………………………………………………………………………….□”

**Apendice VI**

**Procedura de verificare a combustibilului aplicabilă eșantioanelor de combustibil lichid prevăzute de Anexa VI la MARPOL (Regula 18.8.2)**

9 Textul integral al apendicelui VI este înlocuit de următorul:

„**Proceduri de verificare aplicabile unui eșantion de combustibil lichid prevăzut de Anexa VI la MARPOL (regula 18.8.2 sau regula 14.8)**

Următoarele proceduri de verificare trebuie utilizate pentru a determina dacă combustibilul lichid livrat, în folosință sau transportat pentru a fi folosit la bordul unei nave respectă limita conținutului de sulf aplicabilă, prevăzută la regula 14 din prezenta anexă.

Acest apendice vizează următoarele eșantioane reprezentative de combustibil lichid prevăzute de Anexa VI la MARPOL:

Partea 1 – eșantionul de combustibil lichid livrat în conformitate cu regula 18.8.1, denumit în continuare „eșantion de combustibil MARPOL livrat” după cum este definit de regula 2.54.

Partea 2 – eșantionul de combustibil lichid în folosință, destinat a fi folosit sau transportat pentru a fi folosit la bord în conformitate cu regula 14.8, denumit în continuare „eșantion de combustibil în folosință” după cum este definit de regula 2.55 și „eșantion de combustibil existent la bord” după cum este definit de regula 2.56.

**Partea 1 – Eșantion de combustibil MARPOL livrat**

*1 Cerințe generale*

1.1 Pentru verificarea conținutului de sulf al combustibilului lichid livrat unei nave, se utilizează eșantionul reprezentativ de combustibil lichid care este cerut de regula 18.8.1 (eșantionul de combustibil MARPOL livrat).

1.2 O Parte, prin autoritatea sa competentă, gestionează procedura de verificare.

1.3 Un laborator care execută procedura de încercare pentru verificarea conținutului de sulf descrisă în prezentul apendice trebuie să aibă o acreditare valabilă pentru metoda de încercare ce va fi utilizată.

*2 Procedură de verificare partea 1*

2.1 Eșantionul de combustibil MARPOL livrat trebuie să fie trimis laboratorului de către autoritatea competentă.

2.2 Laboratorul:

.1 consemnează detaliile numărului sigiliului și ale etichetei în fișa încercării;

.2 consemnează în fișa încercării starea sigiliului eșantionului așa cum s-a primit; și

.3 respinge orice eșantion al cărui sigiliu a fost rupt înainte de a fi recepționat și consemnează acest refuz în fișa încercării.

2.3 Dacă sigiliul eșantionului așa cum s-a primit este intact, laboratorul începe procedura de verificare și:

.1 desigilează eșantionul;

.2 se asigură că eșantionul este perfect omogenizat;

.3 prelevă două sub-eșantione din eșantion; și

.4 resigilează eșantionul și consemnează detaliile noului sigiliu în fișa încercării.

2.4 Cele două sub-eșantioane trebuie supuse încercării succesiv, conform metodei de încercare specificată în regula 2.52 a prezentei anexe. În scopurile prezentei părți 1 a procedurii de verificare, rezultatele analizelor sunt desemnate prin „1A” și „1B”:

.1 Rezultatele 1A și 1B trebuie consemnate în fișa încercării, în conformitate cu cerințele metodei de încercare.

.2 Dacă rezultatele 1A și 1B se situează în intervalul de repetabilitate (r) al metodei de încercare, atunci rezultatele trebuie considerate valabile.

.3 Dacă rezultatele 1A și 1B nu se situează în intervalul de repetabilitate (r) al metodei de încercare, atunci ambele rezultate trebuie să fie respinse și două sub-eșantioane noi trebuie prelevate de laborator și încercate. Flaconul eșantionului trebuie să fie resigilat în conformitate cu paragraful 2.3.4 după ce noile sub-eșantioane au fost prelevate.

.4 În cazul a două eșecuri în obținerea repetabilității între 1A și 1B, cauza acestor eșecuri trebuie investigată de laborator și rezolvată înaintea efectuării unei încercări viitoare a eșantionului. După rezolvarea problemei repetabilității, două noi sub-eșantioane vor fi prelevate în conformitate cu paragraful 2.3. După ce noile sub-eșantioane au fost prelevate, eșantionul trebuie resigilat în conformitate cu paragraful 2.3.4.

2.5 Dacă rezultatele încercării 1A și 1B sunt valabile, trebuie calculată o medie a acestor două rezultate. Valoarea medie trebuie denumită „X” și trebuie consemnată în fișa încercării:

.1 dacă rezultatul X este egal cu sau mai mic decât limita aplicabilă cerută de regula 14, se consideră că acel combustibil lichid a îndeplinit cerința; sau

.2 dacă rezultatul X este mai mare decât limita aplicabilă cerută de regula 14, se consideră că acel combustibil lichid nu a îndeplinit cerința.

**Tabelul 1: Rezumatul părții 1 a procedurii de verificare**

**a eșantionului de combustibil MARPOL livrat**

|  |  |  |
| --- | --- | --- |
| Pe baza metodei de încercare menționată de regula 2.52 a prezentei anexe | | |
| Limita aplicabilă % m/m: V | Rezultatul de la 2.5.1:  X ≤ V | Rezultatul de la 2.5.2:  X > V |
| 0,10 | Satisface cerința | Nu satisface cerința |
| 0,50 |
|  | Rezultatul X consemnat cu 2 zecimale | |

2.6 Rezultatele finale obținute prin această procedură de verificare sunt evaluate de autoritatea competentă.

2.7 Laboratorul furnizează o copie a fișei încercării autorității competente care gestionează procedura de verificare.

**Partea 2 – Eșantioane de combustibil în folosință și existent la bord**

*3. Cerințe generale*

3.1 Eșantioanele de combustibil în folosință sau existent la bord, după caz, sunt folosite pentru verificarea conținutului de sulf al combustibilului lichid așa cum este reprezentat prin acel eșantion de combustibil lichid de la punctul de prelevare.

3.2 O Parte, prin autoritatea sa competentă, gestionează procedura de verificare.

3.3 Un laborator care execută procedura de încercare pentru verificarea conținutului de sulf descrisă în prezentul apendice trebuie să aibă o acreditare valabilă pentru metoda de încercare ce va fi utilizată.

*4. Procedura de verificare partea 2*

4.1 Eșantionul de combustibil în folosință sau existent la bord trebuie să fie trimis laboratorului de către autoritatea competentă.

4.2 Laboratorul:

.1 consemnează detaliile numărului sigiliului și ale etichetei în fișa încercării;

.2 consemnează în fișa încercării starea sigiliului eșantionului așa cum s-a primit; și

.3 respinge orice eșantion al cărui sigiliu a fost rupt înainte de a fi recepționat și consemnează acest refuz în fișa încercării.

4.3 Dacă sigiliul eșantionului așa cum s-a primit este intact, laboratorul începe procedura de verificare și:

.1 desigilează eșantionul;

.2 se asigură că eșantionul este perfect omogenizat;

.3 prelevă două sub-eșantione din eșantion; și

.4 resigilează eșantionul și consemnează detaliile noului sigiliu în fișa încercării.

4.4 Cele două sub-eșantioane trebuie supuse încercării succesiv, conform metodei de încercare specificată în regula 2.52 a prezentei anexe. În scopurile prezentei părți 2 a procedurii de verificare, rezultatele analizelor sunt desemnate prin „2A” și „2B”:

.1 Rezultatele 2A și 2B trebuie consemnate în fișa încercării, în conformitate cu cerințele metodei de încercare.

.2 Dacă rezultatele 2A și 2B se situează în intervalul de repetabilitate (r) al metodei de încercare, atunci rezultatele trebuie considerate valabile.

.3 Dacă rezultatele 2A și 2B nu se situează în intervalul de repetabilitate (r) al metodei de încercare, atunci ambele rezultate trebuie să fie respinse și două sub-eșantioane noi trebuie prelevate de laborator și încercate. Flaconul eșantionului trebuie să fie resigilat în conformitate cu paragraful 4.3.4 după ce noile sub-eșantioane au fost prelevate.

.4 În cazul a două eșecuri în obținerea repetabilității între 2A și 2B, cauza acestor eșecuri trebuie investigată de laborator și rezolvată înaintea efectuării unei încercări viitoare a eșantionului. După rezolvarea problemei repetabilității, două noi sub-eșantioane vor fi prelevate în conformitate cu paragraful 4.3. După ce noile sub-eșantioane au fost prelevate, eșantionul trebuie resigilat în conformitate cu paragraful 4.3.4.

4.5 Dacă rezultatele încercării 2A și 2B sunt valabile, trebuie calculată o medie a acestor două rezultate. Valoarea medie trebuie denumită „Z” și trebuie consemnată în fișa încercării:

.1 dacă Z este egal cu sau mai mic decât limita aplicabilă cerută de regula 14, conținutul de sulf al combustibilului lichid, așa cum este reprezentat prin eșantionul încercat, este considerat că a îndeplinit cerința;

.2 dacă Z este mai mare decât limita aplicabilă cerută de regula 14 dar mai mic decât sau egal cu acea limită aplicabilă + 0,59R (unde R este reproductibilitatea metodei de încercare), conținutul de sulf al combustibilului lichid, așa cum este reprezentat de eșantionul încercat, este considerat că a îndeplinit cerința; sau

.3 dacă Z este mai mare decât limita aplicabilă cerută de regula 14 + 0,59R, conținutul de sulf al combustibilului lichid, așa cum este reprezentat de eșantionul încercat, este considerat că nu a îndeplinit cerința.

**Tabelul 2: Rezumatul procedurii de verificare a eșantioanelor de combustibil lichid în folosință sau existent la bord**

|  |  |  |  |  |
| --- | --- | --- | --- | --- |
| Pe baza metodei de încercare menționată de regula 2.52 a prezentei anexe | | | | |
| Limita aplicabilă % m/m: V | Valoarea marjei de încercare:  W | Rezultatul de la 4.5.1:  Z ≤ V | Rezultatul de la 4.5.2:  V ˂ Z ≤ W | Rezultatul de la 4.5.3:  Z > W |
| 0,10 | 0,11 | Satisface cerința | Satisface cerința | Nu satisface cerința |
| 0,50 | 0,53 |
|  |  | Rezultatul Z consemnat cu 2 zecimale | | |

4.6 Rezultatele finale obținute prin această procedură de verificare sunt evaluate de autoritatea competentă.

4.7 Laboratorul furnizează o copie a fișei încercării autorității competente care gestionează procedura de verificare.”